Správa zo zahraničnej pracovnej cesty
1.  Účastník ZPC:
Katarína Košťálová, národná delegátka pre programový smer „Opatrenia v rámci Marie Skłodowska-Curie“ v Rámcovom programe EÚ pre výskum a inovácie Horizont 2020 
(zamestnaná v SAIA, n. o., Sasinkova 10, 812 20 Bratislava 1, ako výkonná riaditeľka)

2.  Zahraničná pracovná cesta:
Miesto: Brusel, Belgicko
Dátum cesty: 30. 6. 2016
Prijímajúca organizácia: GR pre výskum a inovácie Európskej Komisie
Účel cesty: Účasť na 9. zasadnutí Programového výboru Horizont 2020 v konfigurácii ERC-FET-MSCA (účasť na časti I – MSCA dňa 30. 6. popoludní). 
Spôsob financovania: cestovné – refunduje EK na účet ministerstva, pobytové náklady a iné výdavky – hradí MŠVVaŠ SR (záloha na cestu ani poistenie neboli poskytnuté)

3.  Rámcový program pobytu:
Účasť na 9. zasadnutí Programového výboru Horizont 2020 v konfigurácii ERC-FET-MSCA (účasť na časti I – MSCA dňa 30. 6. 2016 popoludní).

4.  Stručný priebeh rokovaní, resp. študijného pobytu:
9. zasadnutie Programového výboru Horizont 2020 v konfigurácii ERC-FET-MSCA (účasť na časti I – MSCA)
Program zasadnutia pozostával z nasledujúcich bodov:
1.	Schválenie programu
komentár k priebehu: program bol schválený v navrhnutom znení (program zasadnutia – príloha č. 1 tejto správy)
2.	Schválenie zápisnice z predchádzajúceho zasadnutia
komentár k priebehu: zápisnica bola schválená (zápisnica v prílohe č. 2 tejto správy) 
3.	Prehľad písomných stanovísk od ostatného zasadnutia
komentár k priebehu: Pracovníci EK zhrnuli žiadosti o písomné stanoviská k schvaľovaným projektom, ktoré boli členom výboru zaslané od ostatného zasadnutia. Všetky žiadosti boli schválené. V súčasnosti je predložená členom výboru na schválenie 2. aktualizácia Pracovného programu 2016 – 2017, časť MSCA (termín na vyjadrenie 1. 7.). Zoznam schvaľovaných žiadostí je v prehľade pripojenom k tejto správe – príloha č. 3.
4.	Prehľad o realizovaných, prebiehajúcich a pripravovaných štúdiách o programe MSCA
komentár k priebehu: Pracovníci EK informovali o realizovaných, prebiehajúcich a pripravovaných štúdiách o programe MSCA (prehľad štúdií je v prílohe č. 4 tejto správy) a o predbežných výsledkoch jednej zo štúdií „Research Careers in Europe“ (príloha č. 5). Štúdia bude zverejnená najneskôr do konca septembra 2016.

5.	Aktualizácia Pracovného programu 2016 – 2017
komentár k priebehu: Na základe žiadosti členov výboru bol tento bod zahrnutý dodatočne do programu rokovania, viacerí členovia vyjadrili nespokojnosť s krátkosťou času daného na pripomienkovanie aktualizácie pracovného programu, bez možnosti prediskutovať navrhované zmeny a úpravy na zasadnutí programového výboru a požiadali EK, aby sa takáto situácia v budúcnosti neopakovala. EK sa vyjadrila, že išlo o výnimočnú situáciu, ktorá sa už opakovať nebude. Navrhované úpravy a zmeny sú v prílohe č. 6. Zmeny boli na výbore prerokované a členovia sa definitívne vyjadria k aktualizácii programu do 1. 7.
6.	Strategické programovanie 2018 – 2020
komentár k priebehu: Pracovníci EK informovali v súvislosti s prípravou Pracovného programu 2018 – 2020 o práci a strategických odporúčaniach Poradnej skupiny MSCA (prezentácia je v prílohe č. 7 a dokument vypracovaný Poradnou skupinou v prílohe č. 8).
7.	Seal of Excellence (Pečať excelentnosti)
komentár k priebehu: Pracovníci EK informovali o úvahe EK zaviesť ´Seal of Excellence´ aj v prípade individuálnych MSCA (testovanie v rámci H2020 prebieha zatiaľ na projektoch zameraných na SME) – príloha č. 9. Zavedenie SoE by mohlo znamenať, že sa SoE označia kvalitné projekty MSCA, ktoré skončili v rezervnom zozname s tým, že by boli odporúčané na podporenie z iných zdrojov (národných, regionálnych, iných európskych), o ktoré by sa projekt mohol uchádzať na základe existujúceho hodnotenia. EK chce zmapovať stanoviská členských štátov k tomuto návrhu – niektoré zo stanovísk sú v prílohe č. 10.
8.	Aktuálne informácie o Opatreniach v rámci Marie Skłodowska-Curie H2020 – nedávne výzvy 
komentár k priebehu: Pracovníci REA prezentovali stav aktuálne prebiehajúcich, alebo nedávno uzavretých výziev v rámci Horizont 2020/MSCA, a to v schémach COFUND a NOC, IF, ITN a RISE. Podrobné štatistiky a grafy k jednotlivým výzvam sú v prezentáciách k tomuto bodu (prílohy č. 11 - 14 tejto správy). 
9.	Rôzne
komentár k priebehu: Pracovníci Komisie informovali o pripravovaných podujatiach a stretnutiach v 2. polroku 2016:
-v dňoch 24. - 27. 7. sa uskutoční v Manchestri už 7. ročník ESOF (EuroScience Open Forum), na ktorom sa očakáva účasť okolo 4500 účastníkov; ESOF je európske podujatie, ktoré sa koná každé 2 roky v inom európskom meste a zameriava sa prezentovanie najnovších výsledkov a objavov vo vede; po hlavnej časti podujatia budú viaceré satelitné akcie, medzi nimi bude tento rok aj 2-dňová konferencia MSCA "Research and society" (28. - 29. 7.) na University of Manchester;
- európska Noc výskumníkov s množstvom podujatí zameraných na popularizáciu vedy a kariéry výskumníka sa uskutoční tento rok 30. septembra (piatok);
- ďalšie zasadnutie Programového výboru, časť MSCA sa uskutoční 27. 10. 2016, poobede.

5.  Odporúčané závery:
Sledovať rokovania výboru a zapájať sa do diskusie o pracovných programoch a jednotlivých opatreniach MSCA v súlade so záujmami SR. Šíriť informácie o programe MSCA a aktuálnych výzvach MSCA prostredníctvom seminárov, individuálnych stretnutí, webových stránok s cieľom zvýšiť zapojenie slovenských organizácií a odborníkov do projektov. 

6.   Prehľad prinesenej dokumentácie a miesto jej uloženia
Dokumentácia v elektronickej forme zverejnená EK na špeciálnom portáli EK CIRCABC sprístupnenom delegátom, po stretnutí je k dispozícii v SAIA, n. o. Prezentované dokumenty sú prílohou tejto správy.

7.   Osobitne vyhodnotený očakávaný prínos ZPC
Získanie aktuálnych informácií o implementácii posledných výziev a schvaľovaní projektov Programu MSCA v H2020 a zapojení a prípadnej úspešnosti projektov so slovenskou účasťou. Prehľad o pripravovaných zmenách v Pracovných programoch 2016 – 2017, 2018 -2020.

8.  Spôsob zverejnenia výsledkov ZPC, prenos získaných informácií
Výsledky cesty poskytnuté Sekcii vedy a techniky MŠVVaŠ SR.

Súhlasím so zverejnením správy na internete
Správu vypracoval: Katarína Košťálová
Dátum: 7. 7. 2016
Správu schválil: